**Vyhlásenie predkladateľa**

Návrh zákona o všeobecnej bezpečnosti výrobkov a o zmene a doplnení niektorých zákonov bol predmetom medzirezortného pripomienkového konania a na rokovanie vlády Slovenskej republiky sa predkladá s rozporom s Radou pre mediálne služby.

Rada pre mediálne služby uplatnila v medzirezortnom pripomienkovom konaní pripomienku v znení: „Táto pripomienka je zásadná. Predkladateľ v rámci „Doložky vybraných vplyvov“ uvádza, že materiál nebude mať žiaden vplyv na rozpočet verejnej správy. Rada pre mediálne služby vznáša pripomienku, že pokiaľ sa rozširuje okruh povinností dotknutých subjektov, tak predkladaný materiál musí mať vplyv na rozpočet verejnej správy. Pokiaľ dôjde k rozšíreniu povinností, dochádza tým zároveň k nárastu agendy pre orgány dohľadu. Bude teda nevyhnutné kapacitné posilnenie jednotlivých orgánov dohľadu, príp. nákup technológie potrebnej na výkon dohľadu.
Z toho dôvodu Rada pre mediálne služby predpokladá negatívny vplyv navrhovanej legislatívy
na rozpočet verejnej správy. Navrhujeme preto reálne vyčíslenie tohto dopadu.“

V rozsahu, v akom sa návrh zákona týka pôsobnosti Rady pre mediálne služby, nezakladá návrh zákona vplyvy na rozpočet verejnej správy. Čl. 22 ods. 7 až 9 a 11 nariadenia Európskeho parlamentu a Rady (EÚ) 2023/988 z 10. mája 2023 o všeobecnej bezpečnosti výrobkov, ktorým sa mení nariadenie Európskeho parlamentu a Rady (EÚ) č. 1025/2012 a smernica Európskeho parlamentu a Rady (EÚ) 2020/1828 a zrušuje smernica Európskeho parlamentu a Rady 2001/95/ES a smernica Rady 87/357/EHS (Ú. v. EÚ L 135, 23.5.2023), ktoré má dohliadať koordinátor digitálnych služieb (Rada pre mediálne služby) podľa čl. IV návrhu zákona, sú len špecifikáciou povinností vyplývajúcich z nariadenia Európskeho parlamentu a Rady (EÚ) 2022/2065 z 19. októbra 2022 o jednotnom trhu s digitálnymi službami a o zmene smernice 2000/31/ES (akt o digitálnych službách) (Ú. v. EÚ L 277, 27.10.2022), ktoré Rada pre mediálne služby už dohliada na základe zákona č. 264/2022 Z. z. o mediálnych službách a o zmene
a doplnení niektorých zákonov (zákon o mediálnych službách) v znení neskorších predpisov. Z tohto dôvodu návrh zákona nezakladá zvýšené náklady na personálne, administratívne
a technické zabezpečenie ich plnenia.

Orgány dohľadu nad trhom, predovšetkým Slovenská obchodná inšpekcia, neuplatnili zvýšené nároky na rozpočet verejnej správy. Predkladateľ preto trvá na vyhodnotení, že návrh zákona nemá vplyvy na rozpočet verejnej správy, resp. sú tieto vplyvy len zanedbateľné.

Rada pre mediálne služby na pripomienke trvá.